ତିନୋଟି କିଓସ୍କରେ ରାଜ୍ୟର ଭକ୍ତଙ୍କ ପ୍ରବେଶ ସମୟରେ ପରିଚୟ ପତ୍ର ଯାଞ୍ଚ କରାଯିବ ଓ ଗୋଟିକରେ ରାଜ୍ୟ ବାହାରର ପର୍ଯ୍ୟଟକଙ୍କର ୯୬ ଘଣ୍ଟା ପୂର୍ବର ମିଳିଥିବା ଆର୍.ଟି.ପି.ସି.ଆର୍. ରିପୋର୍ଟ ବା ଟିକାର ଦୁଇଟି ଡୋଜର ପ୍ରମାଣପତ୍ର ସହ ପରିଚୟ ପତ୍ର ଯାଞ୍ଚ ହେବ ।
ରାତି ସାଢ଼େ ୮ଟା ସୁଦ୍ଧା ମନ୍ଦିରରୁ ସବୁ ଭକ୍ତଙ୍କୁ ଖାଲି କରାଯିବା ନେଇ ନିଆଯାଇଛି ପଦକ୍ଷେପ ।
Share this:
ପୁରୀଃ କରୋନା ସଂକ୍ରମଣ ଯୋଗୁଁ ଶ୍ରୀମନ୍ଦିର ପ୍ରଶାସନର ଚିନ୍ତା ବଢ଼ିଛି । ୧୫ ଜଣ ଶ୍ରୀମନ୍ଦିର ସେବାୟତ, ସେମାନଙ୍କ ପରିବାରର ଛଅ ଜଣ ସଦସ୍ୟ ଓ ଶ୍ରୀମନ୍ଦିର ପ୍ରଶାସନର କର୍ମଚାରୀଙ୍କୁ ମିଶାଇ ଏଯାବତ୍ ୩୧ ଜଣ କୋଭିଡ ଆକ୍ରାନ୍ତ ଚିହ୍ନଟ ହୋଇଛନ୍ତି । ପୁରୀରେ ଦୈନିକ ସଂକ୍ରମିତଙ୍କ ସଂଖ୍ୟା ୧୦୦ ଉପରେ ରହୁଥିବାରୁ ସଂକ୍ରମଣ ରୋକିବା ପାଇଁ ପୁଣି ଶ୍ରୀମନ୍ଦିର ପାଇଁ ଜାରି ହୋଇଛି ନୂଆ ଏସ୍.ଓ.ପି. ।
ଏପ୍ରିଲ ୧୯ରୁ ସବୁ ଭକ୍ତ ଓ ସେବାୟତଙ୍କୁ ଏହି ନୂଆ ଏସ୍.ଓ.ପି. ମାନିବାକୁ ହେବ । ଶ୍ରୀମନ୍ଦିର ପ୍ରଶାସନ ପକ୍ଷରୁ ଶ୍ରୀମନ୍ଦିର ଦର୍ଶନ ପାଇଁ ଏସ୍.ଓ.ପି. (ମାର୍ଗଦର୍ଶିକା) ଜାରି କରାଯାଇଥିବା ବେଳେ ସହରରେ ରାତ୍ରିକାଳୀନ କର୍ଫ୍ୟୁକୁ ନେଇ ପୁରୀ ପୋଲିସ ପକ୍ଷରୁ ପାଟ୍ରୋଲିଂ କରାଯାଉଛି ।
ଛତିଶା ନିଯୋଗର ବୈଠକ ପରେ ଶ୍ରୀମନ୍ଦିର ପ୍ରଶାସନ ଜାରୀ କରିଛି ନୂଆ ମାର୍ଗଦର୍ଶିକା । ଏହା ଅନୁସାରେ ଏପ୍ରିଲ ୨୪ରୁ ଶନିବାର ଓ ରବିବାର ଦୁଇ ଦିନ ଶ୍ରୀମନ୍ଦିରକୁ ଭକ୍ତଙ୍କ ପ୍ରବେଶ ବନ୍ଦ ରହିବ । ଶ୍ରୀମନ୍ଦିରକୁ ସପ୍ତାହକୁ ଦୁଇ ଦିନ ବିଶୋଧନ କରିବା ପାଇଁ ଏଭଳି ନିଷ୍ପତ୍ତି ହୋଇଛି ବୋଲି କହିଛନ୍ତି ଶ୍ରୀମନ୍ଦିର ଉନ୍ନୟନ ପ୍ରଶାସକ । ଏପ୍ରିଲ ୧୯ ସୋମବାର ଠାରୁ ଶ୍ରୀମନ୍ଦିରରେ ନୂଆ ମାର୍ଗଦର୍ଶିକା ଆଧାରରେ ହେବ ଜଗା ଦର୍ଶନ। ଏଥି ପାଇଁ ଶ୍ରୀମନ୍ଦିରର ସିଂହଦ୍ୱାର ନିକଟରେ ଥିବା ବ୍ୟାରିକେଡ ପାଖରେ ଲଗାଯାଇଛି ଚାରିଟି କିଓସ୍କ୍ ।
ଏହା ବି ପଢ଼ନ୍ତୁ | ଶାହିଦ କପୁର୍ଙ୍କ ମା' ନୀଳିମା ଅଜିମ୍ କାହିଁକି ନିଜ ପତି ପଙ୍କଜ କପୁର୍ଙ୍କ ଠାରୁ ଅଲଗା ହୋଇଥିଲେ?
ତିନୋଟି କିଓସ୍କରେ ରାଜ୍ୟର ଭକ୍ତଙ୍କ ପ୍ରବେଶ ସମୟରେ ପରିଚୟ ପତ୍ର ଯାଞ୍ଚ କରାଯିବ ଓ ଅନ୍ୟ କିଓସ୍କରେ ରାଜ୍ୟ ବାହାରର ପର୍ଯ୍ୟଟକଙ୍କର ୯୬ ଘଣ୍ଟା ପୂର୍ବର ମିଳିଥିବା ଆର୍.ଟି.ପି.ସି.ଆର୍. ରିପୋର୍ଟ ବା ଟିକାର ଦୁଇଟି ଡୋଜର ପ୍ରମାଣପତ୍ର ସହ ପରିଚୟ ପତ୍ର ଯାଞ୍ଚ ହେବ । ଏ ସବୁର ଫଟୋଗ୍ରାଫି ମଧ୍ୟ କରାଯିବ ।
ଶ୍ରୀମନ୍ଦିର ପରିସରକୁ ସାନିଟାଇଜ୍ କରାଯାଉଛି ।
ଯେତେ ଦିନ ଯାଏଁ ରାତ୍ରିକାଳୀନ କର୍ଫ୍ୟୁ ଜାରି ରହିବ ସେତେ ଦିନ ଯାଏଁ ଶ୍ରୀମନ୍ଦିରକୁ ରାତି ୮ଟାରୁ ପ୍ରବେଶ ବନ୍ଦ ହେବ ଓ ସାଢ଼େ ୮ଟା ସୁଦ୍ଧା ମନ୍ଦିରରୁ ସବୁ ଭକ୍ତଙ୍କୁ ଖାଲି କରାଯିବା ନେଇ ନିଆଯାଇଛି ପଦକ୍ଷେପ । ଶ୍ରୀମନ୍ଦିର ଭିତରେ ପାନ ଗୁଟୁକା ଖାଇବା କିମ୍ବା ଛେପ ପକାଇବା ନିଷେଧ କରାଯାଇଛି । ନିୟମ ଉଲ୍ଲଙ୍ଘନ କଲେ ୫୦୦ ଟଙ୍କା ଫାଇନ୍ ଦେବାକୁ ହେବ । ପଲିଥିନ ବ୍ୟବହାର କଲେ ୧୦୦ ଟଙ୍କା ଜୋରିମାନା ଲାଗିବ । ଶ୍ରୀମନ୍ଦିର ଭିତରେ କୌଣସି ପାର୍ଶ୍ୱ ଦେବାଦେବୀଙ୍କୁ ସ୍ପର୍ଶ କରିବା ନିଷେଧ କରାଯାଇଛି । ଶ୍ରୀମନ୍ଦିର ଭିତରେ ଦୀପ ଜାଳିବା ଉପରେ ବି କଟକଣା ଜାରି କରାଯାଇଛି ।
ନୂଆ ମାର୍ଗଦର୍ଶିକା ଅନୁସାରେ ସବୁ ଭକ୍ତ ଧାଡି଼ରେ ଶ୍ରୀମନ୍ଦିରକୁ ସିଂହଦ୍ବାର ଦେଇ ପ୍ରବେଶ କରିବେ ଓ ଅନ୍ୟ ତିନି ଦ୍ୱାର ଦେଇ ପ୍ରସ୍ଥାନ କରିବେ । ସିଂହଦ୍ୱାର ଦେଇ କାହାରିକୁ ପ୍ରସ୍ଥାନ କରିବାକୁ ଦିଆଯିବ ନାହିଁ । ଆନନ୍ଦ ବଜାରରୁ ମହାପ୍ରସାଦ କିଣି ନେଇପାରିବାର ବ୍ୟବସ୍ଥା ହୋଇଥିବା ବେଳେ ଏକ ନିର୍ଦ୍ଦିଷ୍ଟ ସ୍ଥାନରେ ପ୍ରସାଦ ସେବନ ପାଇଁ ଅନୁମତି ଦିଆଯାଇଛି ।
ସେବାୟତଙ୍କ ପାଇଁ ନୀଳାଚଳ ଭକ୍ତ ନିବାସରେ ସଙ୍ଗରୋଧ ଓ ଚିକିତ୍ସା ପାଇଁ ବ୍ୟବସ୍ଥା କରାଯାଇଥିବା ବେଳେ ଯେଉଁ ସେବାୟତ ବା ସହରବାସୀମାନେ କୁମ୍ଭ ମେଳାରୁ ଫେରିବେ ସେମାନଙ୍କ ପାଇଁ ଆଇସୋଲେସନରେ ରହିବା ବାଧ୍ୟତାମୁଳକ କରାଯାଇଛି । ସେମାନଙ୍କର ତାଲିକା ବି ପ୍ରସ୍ତୁତ କରାଯାଇଛି । ରେଳ ଷ୍ଟେସନରେ ରାଜ୍ୟ ବାହାରୁ ଆସୁଥିବା ସବୁ ଯାତ୍ରୀଙ୍କର ଟେଷ୍ଟ କରାଯାଉଛି । ଶ୍ରୀମନ୍ଦିର ଏସ୍.ଓ.ପି. ଅନୁପାଳନ ପାଇଁ ପ୍ରଶାସନ, ପୋଲିସ ଓ ଶ୍ରୀମନ୍ଦିର ପ୍ରଶାସନର ସମନ୍ୱୟରେ ପଦକ୍ଷେପ ନିଆଯାଉଛି," କହିଛନ୍ତି ପୁରୀ ଜିଲ୍ଲାପାଳ ସମର୍ଥ ବର୍ମା ।
ପୁରୀରେ ରାତ୍ରିକାଳୀନ କର୍ଫ୍ୟୁ ସମୟରେ ପାଟ୍ରୋଲିଂ ପାଇଁ ପୁରୀ ସହରକୁ ୧୦ଟି ଜୋନରେ ଭାଗ କରାଯାଇଛି । ଶ୍ରୀମନ୍ଦିର ଅଞ୍ଚଳକୁ ୧ ନମ୍ବର ଜୋନ କରାଯାଇଥିବା ବେଳେ କିଭଳି କଟକଣା ଓ ଏସ୍.ଓ.ପି.ର ଅନୁପାଳନ କରାଯିବ ସେ ନେଇ ସମୀକ୍ଷା କରିଛନ୍ତି ଏସ୍.ପି. କଁୱର ବିଶାଳ ସିଂ। । ନାଇଟ କର୍ଫ୍ୟୁକୁ ନେଇ ଶ୍ରୀମନ୍ଦିର ଦର୍ଶନ ବ୍ୟବସ୍ଥାରେ କରାଯାଇଛି ପରିବର୍ତ୍ତନ । ରାତି ୯ଟାରେ ନାଇଟ୍ କର୍ଫ୍ୟୁ ଆରମ୍ଭ ହେଉଥିବାରୁ ଏହାର ଏକ ଘଣ୍ଟା ପୂର୍ବରୁ ଶ୍ରୀମନ୍ଦିରକୁ ଭକ୍ତଙ୍କ ପ୍ରବେଶ ଉପରେ କଟକଣା କରାଯାଇଛି। ରାତି ଆଠଟାରେ ଶ୍ରୀମନ୍ଦିରକୁ ପ୍ରବେଶ ପାଇଁ ଥିବା ସ୍ୱତନ୍ତ୍ର ବ୍ୟାରିକେଡକୁ ସିଲ୍ କରାଯାଉଛି । ରାତି ସାଢେ ଆଠଟା ସୁଦ୍ଧା ଶ୍ରୀମନ୍ଦିରରୁ ସବୁ ଭକ୍ତଙ୍କୁ ଖାଲି କରାଯାଉଛି ।
"ରାତ୍ରିକାଳୀନ କର୍ଫ୍ୟୁ ପୁରୀ ସହର ସହ ପିପିଲି, ନିମାପଡ଼ା ଓ କୋଣାର୍କ ବିଜ୍ଞପିତ ଅଞ୍ଚଳରେ ଲାଗୁ କରାଯାଇଛି । ଜନସାଧାରଣ ପୋଲିସକୁ ସହଯୋଗ କରନ୍ତୁ ଓ ନିୟମର ଅନୁପାଳନ କରନ୍ତୁ ବୋଲି ଅନୁରୋଧ କରାଯାଉଛି," କହିଛନ୍ତି ପୁରୀ ଏସ୍.ପି. କଁୱର ବିଶାଳ ସିଂ ।
କୋଭିଡକୁ ନେଇ ଶ୍ରୀମନ୍ଦିର ପ୍ରଶାସନ ପକ୍ଷରୁ କରାଯାଇଥିବା ଗାଇଡଲାଇନକୁ ସ୍ୱାଗତ କରିଛନ୍ତି ସେବାୟତମାନେ । ସେମାନେ ସମସ୍ତେ ମାସ୍କ ପରିଧାନ କରିବା ସହ ଭକ୍ତଙ୍କ ମଧ୍ୟରେ ଦୁରତ୍ୱ ରକ୍ଷା କରୁଛନ୍ତି । "ଭକ୍ତମାନେ ବାହାର କାଠ ପାଖରୁ ଦର୍ଶନ କରୁଥିଲେ ହେଁ କେହି ସେବାୟତ ବାହାର କାଠକୁ ନ ଯାଇ ଭିତର କାଠରେ ଦର୍ଶନ କରିବା ଉଚିତ । ବାହାର କାଠରେ ଭକ୍ତ ଆସି ସାତପାହାଚ ଦେଇ ପୁଣି ଫେରିବା ଉଚିତ । ଆମର ସେବାୟତ କୁମ୍ଭ ମେଳାକୁ ଯାଇଥିବାରୁ ସେମାନଙ୍କ ଉପରେ ନଜର ରଖାଯିବା ଦରକାର," କହିଛନ୍ତି ଦଇତାପତି ନିଯୋଗର ସଭାପତି ୫୨ ବର୍ଷୀୟ ରବୀନ୍ଦ୍ର ଦାଶ ମହାପାତ୍ର ।
"ଭକ୍ତଙ୍କ ସୁରକ୍ଷା, ସେବାୟତଙ୍କ ସ୍ୱାସ୍ଥ୍ୟ ଓ ଶ୍ରୀମନ୍ଦିରର ନୀତିକାନ୍ତିକୁ ନେଇ ପ୍ରଶାସନ ପକ୍ଷରୁ ଜାରି ହୋଇଥିବା କୋଭିଡ କଟକଣାରେ ଦର୍ଶନ ବ୍ୟବସ୍ଥା ବେଶ୍ ସ୍ୱାଗତଯୋଗ୍ୟ । ଏହାର କଡ଼ିକଡ଼ି ଅନୁପାଳନ କରିବା ସମସ୍ତଙ୍କର ଦାୟିତ୍ୱ," କହିଛନ୍ତି ବଙ୍ଗୀୟ ଭକ୍ତ ସୁମିତ୍ରା ଘୋଷ ।
ଗତ ଦୁଇ ଦିନ ପୁରୀରେ କୋଭିଡ୍ ସଂକ୍ରମିତଙ୍କ ସଂଖ୍ୟା ୧୨୪ ଓ ୧୨୯ ଥିବା ବେଳେ ରବିବାର ଦିନ ଏହା ୧୪୩ ଥିଲା । ପୁରୀରେ ଚାରି ଜଣ ଆକ୍ରାନ୍ତଙ୍କ ମୃତ୍ୟୁ ହେଲାଣି ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
